Príloha 6

KONFERENCIA O PRISTÚPENÍ  DO
EURÓPSKEJ ÚNIE
- SLOVENSKO -
Brusel, 5. decembra 2001

SPOLOČNÁ POZÍCIA EURÓPSKEJ ÚNIE
(nahrádza dokument 20361/01 CONF-SK 37/01)
Kapitola 2: Slobodný pohyb osôb
CONF-SK 48/01 REV 1

Táto pozícia Európskej únie je založená na jej všeobecnej pozícii k Prístupovej konferencii so Slovenskom (CONF-SK 2/00) a podlieha negociačným princípom schváleným na konferencii (CONF-SK 14/00), najmä:

„- žiadny názor vyjadrený ktoroukoľvek stranou pri negociáciách o určitej kapitole neovplyvní postoj, ktorý bude zaujatý k inej kapitole.“
„- dohody – ani čiastočné – dosiahnuté v priebehu rokovania v kapitolách, ktoré boli úspešne preskúmané, sa nemôžu považovať za konečné, pokiaľ nie je vypracovaná celková dohoda.“ 

EÚ zdôrazňuje pre Slovensko význam súladu s Európskou dohodou, ako aj s Partnerstvom pre vstup, ktoré vytvárajú základné prvky posilnenej predvstupovej stratégie. EÚ poznamenáva, že Slovensko je zaviazané prostredníctvom Partnerstva pre vstup a Národného programu pre prijatie acquis communautaire realizovať nevyhnutné právne a vymáhacie opatrenia potrebné pre zabezpečenie vzájomného uznávania odborných kvalifikácií a pre integráciu do európskeho systému koordinácie systémov sociálneho zabezpečenia a zosúladenie s acquis v týchto oblastiach. EÚ podporuje Slovensko v pokračovaní v jeho  postupnom legislatívnom zosúlaďovaní s acquis, ako aj v úsilí zabezpečiť jeho efektívnu implementáciu. 

EÚ pripomína, že Slovensko vo svojej pozícii (CONF-SK 70/00) akceptuje „acquis“ v kapitole 2 platné k 31. decembru 1999 a že Slovensko deklaruje, že bude schopné implementovať ho pred 1. januárom 2004. 

EÚ takisto berie na vedomie doplňujúce informácie poskytnuté Slovenskom (CONF-SK 4/01 a 45/01). Berie na vedomie, že tieto doplňujúce informácie nemenia postoj Slovenska k akceptovaniu acquis. 

Vzájomné uznávanie kvalifikácií

EÚ berie na vedomie vyhlásenie Slovenska, že je úplná zhoda medzi kvalifikáciami u  osôb, ktoré ukončili svoje vzdelanie v čase, kedy bolo Slovensko súčasťou Československa. Ďalej berie na vedomie, že Slovensko odhaduje, že približne 10% slovenských štátnych príslušníkov nadobudlo vzdelanie v českej časti bývalého Československa.

EÚ zastáva názor, že otázka posudzovania získaných kvalifikácií občanov, ktorí ukončili svoje vzdelanie, keď bolo Slovensko súčasťou Československa, by mohla byť potenciálnym problémom len v prípade, že Slovensko vstúpi do EÚ skôr ako Česká republika.

V tomto prípade EÚ poznamenáva, že acquis ponúka možnosť rozšíriť vzájomné uznávanie aj na diplomy získané slovenskými občanmi, keď bolo Slovensko súčasťou bývalého Československa za súčasného garantovania integrity profesií v EÚ.

EÚ berie na vedomie, že so zreteľom na smernice o všeobecnom systéme nie je potrebné vkladať žiadne osobitné ustanovenia vo vzťahu k dokladom o kvalifikáciách vydaných inštitúciami v bývalom Československu, keďže tieto sú na Slovensku  uznávané. Uplatňujú sa pravidlá všeobecného systému vrátane možnosti kompenzačných opatrení.

EÚ ďalej berie na vedomie, že vzájomné uznávanie pre právnikov ako je uvedené v acquis, je založené na platnom oprávnení na činnosť v ktoromkoľvek členskom štáte EÚ a na kvalifikáciách a skúsenostiach jednotlivca.

Pokiaľ ide o smernice o zdravotníckych povolaniach a architektoch EÚ môže prijať vyhlásenie príslušných slovenských orgánov o ekvivalencii daných kvalifikácií  so slovenskými diplomami (ktoré budú v EÚ po vstupe automaticky uznávané) spolu s priloženými osvedčeniami, že držitelia dokladov o kvalifikácií sa v poslednom období venovali daným činnostiam. V prípade smernice 85/384/EHS je EÚ pripravená prijať osvedčenie o ekvivalencii daných kvalifikácií s formálnymi kvalifikáciami, ktoré sú uznané na základe ustanovení „získané práva“ v článku 11 smernice. Presné požiadavky budú súčasťou zmluvy o pristúpení. S ohľadom na osoby, ktoré začali štúdium pre  profesie pokryté sektorovými smernicami, ešte pred úplným zosúladením slovenských študijných programov a dĺžky odbornej prípravy s acquis, EÚ môže po vstupe automaticky uznávať tieto kvalifikácie.

EÚ poznamenáva, že toto riešenie musí byť chápané v zmysle pripomienok predložených k administratívnym štruktúram a príprave.

EÚ berie na vedomie, že podľa Slovenska je jeho legislatíva v oblasti vzájomného uznávania v čiastočnom súlade s acquis. Berie na vedomie, že ďalší pokrok smerom k súladu bude dosiahnutý prijatím nového zákona o uznávaní odbornej kvalifikácie  (ktorý bude horizontálnym zákonom) a novým zákonom o vysokých školách. EÚ berie na vedomie, že sa predpokladá schválenie obidvoch zákonov parlamentom do konca roku 2001.

EÚ berie na vedomie, že novým zákonom o vysokých školách bude zabezpečené jasné rozlíšenie medzi akademickým a profesijným uznávaním. EÚ bude toto rozlíšenie dôkladne monitorovať a zabezpečí, že bude overené v praxi. 

Naviac EÚ berie na vedomie, že novely príslušných sektorových predpisov a ďalšie pripravované predpisy, ktoré zavedú princípy všeobecného systému uznávania do slovenskej legislatívy a takisto pravdepodobne zmenia právomoci príslušných orgánov, povedú k úplnému súladu s acquis. EÚ poznamenáva, že táto legislatívna práca má byť ukončená v roku 2001. EÚ ďalej berie na vedomie, že Slovensko je po  vstupe pripravené určiť národného koordinátora a kontaktný bod, ako to požadujú smernice. EÚ v tomto kontexte poznamenáva, že existujúce Stredisko pre ekvivalenciu dokladov o vzdelaní (slovenský NARIC) má byť určené ako kontaktný bod a národný koordinátor pre smernice 89/48/EHS a 92/51/EHS. EÚ berie na vedomie, že  príslušnými orgánmi v zmysle smerníc o všeobecnom systéme budú ministerstvá a iné ústredné orgány štátnej správy alebo iné orgány nimi určené. EÚ ďalej berie na vedomie, že Slovensko zabezpečí odbornú prípravu pre pracovníkov všetkých príslušných orgánov a inštitúcií. 

EÚ berie na vedomie, že podľa nového systému uznávania sa predpokladá, že stredisko bude vydávať vyjadrenia k diplomom, certifikátom a iným dokumentom o vzdelaní (formálne kvalifikácie), ak tieto právomoci nebudú delegované na iné príslušné orgány. EÚ zdôrazňuje pre Slovensko potrebu dodržať konečné termíny, ktoré sú súčasťou smerníc.

EÚ berie na vedomie vyhlásenie Slovenska, že všetky požiadavky týkajúce sa  bydliska, štátnej príslušnosti a jazyka budú primerané a nediskriminačné. EÚ zdôrazňuje, že akékoľvek požiadavky týkajúce sa bydliska a štátnej príslušnosti by mali byť do vstupu odstránené. 

EÚ berie na vedomie potvrdenie zo strany Slovenska , že zavedie ustanovenia o jednoduchších postupoch, ktoré sú uvedené v acquis pre oblasť poskytovania služieb v novelách zákonov transponujúcich sektorové smernice. EÚ berie na vedomie, že novelou zákona o advokátoch sa podľa Slovenska dosiahne úplný súlad s acquis o právnikoch. EÚ vyzýva Slovensko k  technickým konzultáciám za účelom zabezpečenia úplného súladu s acquis. Táto záležitosť bude  dôkladne monitorovaná EÚ.

EÚ berie na vedomie, že novela platného zákona s termínom účinnosti od 1. augusta 2000 ruší požiadavku štátnej príslušnosti pre architektov. Berie na vedomie, že úplný súlad s príslušnou legislatívou spoločenstva bude podľa Slovenska dosiahnutý dňom vstupu pomocou novelizácie zákona o autorizovaných architektoch a autorizovaných stavebných inžinieroch v roku 2002. EÚ poznamenáva, že súčasná legislatíva vyžaduje, aby mal architekt trvalý pobyt na území Slovenska a aby vykonal skúšky. EÚ zdôrazňuje, že bude potrebné zrušiť tieto požiadavky pre občanov EÚ a bude monitorovať súlad s acquis.

EÚ berie na vedomie, že zákon o zdravotnej starostlivosti a vyhláška o pracovníkoch v zdravotníctve a iných odborníkoch v zdravotníctve upravujú prístup k zdravotníckym povolaniam. EÚ berie na vedomie Slovenskom poskytnutú informáciu o dĺžke trvania štúdia lekárov a iných odborníkov v zdravotníctve. 

EÚ takisto berie na vedomie, že sa pripravuje zákon o lekárskom povolaní. Tento zákon bude definovať profesionálne a etické princípy pre lekárov a zubných lekárov.

EÚ berie na vedomie Slovenskom poskytnuté objasnenie rozdielov medzi kvalifikáciou lekára a zubného lekára. EÚ bude monitorovať súlad s acquis pre tieto povolania, najmä so zreteľom na zabezpečenie rozlíšenia medzi týmito povolaniami  a s ohľadom na používanie titulu a s ohľadom na hore uvedené poznamenáva, že povolania lekár a zubný lekár budú oddelene definované v legislatíve prostredníctvom novely zákona o zdravotnej starostlivosti v roku 2002.

EÚ berie na vedomie Slovenskom poskytnutú informáciu o postupoch získavania ďalšej špecializácie. Berie na vedomie, že úplný súlad s acquis spoločenstva bude dosiahnutý prostredníctvom prijatia novej vyhlášky o ďalšom vzdelávaní pracovníkov v zdravotníctve, ktorá bude prijatá v prvom štvrťroku 2001. EÚ pripomína, že Slovensko prisľúbilo dodať konferencii zoznam všetkých lekárskych špecializácií.

EÚ berie na vedomie, že Slovensko považuje študijný program pre štúdium farmácie v súlade s požiadavkami EÚ vrátane šesťmesačnej odbornej praxe. EÚ berie na vedomie Slovenskom poskytnutú informáciu, v ktorej definuje podmienky, za ktorých môže farmaceut nezávisle vykonávať svoju profesiu a nezávisle vykonávať špecializované pracovné činnosti. Poznamenáva, že dodatočná odborná príprava bude potrebná len v prípade, že farmaceut bude mať záujem vykonávať špecializované činnosti. EÚ vyzýva Slovensko, aby poskytlo ďalšie informácie o týchto špecializáciách. Táto záležitosť bude monitorovaná inštitúciami EÚ.

EÚ berie na vedomie že podľa Slovenska je 3-ročné  pomaturitné štúdium v odbore všeobecná sestra v súlade s požiadavkami acquis.

EÚ berie na vedomie, že Slovensko považuje obsah vzdelávania pre pôrodné asistentky v súlade s požiadavkami acquis. Berie na vedomie, že zákon o povolaní zdravotná sestra a pôrodná asistentka nadobudne účinnosť 1. júla 2001.

V tomto kontexte EÚ berie na vedomie  vyhlásenie Slovenska, že vyhláška o odbornej spôsobilosti zdravotníckych pracovníkov a vyhláška o ďalšom vzdelávaní zdravotníckych pracovníkov nadobudne účinnosť 1. apríla 2001. EÚ pripomína, že Slovensko prisľúbilo poskytnúť konferencii stručný výpis (tézy) zo študijného programu pre zdravotné sestry a pôrodné asistentky.

EÚ berie na vedomie, že zákon o súkromných veterinárnych lekároch a o Komore veterinárnych lekárov v SR upravuje prístup k profesii veterinárneho lekára. EÚ takisto berie na vedomie, že podľa Slovenska je študijný program pre túto profesiu v úplnom súlade so smernicou. Ďalej berie na vedomie, že ďalšia novela tohto zákona bude prijatá do konca roku 2002, a tým sa podľa Slovenska zabezpečí úplný súlad s acquis.

EÚ berie na vedomie, že inštitúciami zodpovednými za oblasť vzájomného uznávania odborných kvalifikácií sú Ministerstvo školstva, Ministerstvo zdravotníctva, Ministerstvo spravodlivosti, Ministerstvo pôdohospodárstva, Ministerstvo životného prostredia a  ďalších 8 ministerstiev, 4 ústredné orgány štátnej správy a 13 profesijných komôr a iné profesijné združenia.

Administratívne štruktúry a príprava

V oblasti uznávania odborných kvalifikácií EÚ vyzýva Slovensko, aby posilnilo svoje úsilie o zavedenie nevyhnutných administratívnych štruktúr, ako aj vzdelávacích programov a  programov odbornej prípravy na zabezpečenie požadovanej úrovne spôsobilostí kvalifikovaných odborníkov požadovaných smernicami EÚ v tejto oblasti.

EÚ pripomína, že v rámci sektorových smerníc sú odborné kvalifikácie automaticky uznávané na základe koordinovanej odbornej prípravy. Preto je nevyhnutné, aby boli občania ubezpečení, že odborníci majú minimálny štandard kvalifikácie definovaný v týchto smerniciach.

EÚ bude dôkladne monitorovať súlad Slovenska so sektorovými smernicami. EÚ bude osobitne monitorovať situáciu jednotlivcov, ktorí získali svoju kvalifikáciu pred harmonizáciou. Od Slovenska sa očakáva, že prijme opatrenia, ktorými sa zabezpečí, že  všetci odborníci budú spĺňať požiadavky definované v smerniciach a preto budú môcť od času vstupu profitovať zo vzájomného uznávania kvalifikácií v EÚ, v súlade s postupom uplatneným počas predchádzajúcich vstupov, čím sa zabezpečí, že uznávanie kvalifikácií odborníkov zo Slovenska nebude predmetom overovania v čase požiadania o uznanie kvalifikácie. EÚ napriek tomu poznamenáva, že je tiež nevyhnutné zabezpečiť, aby odborníci zo Slovenska neboli nútení absolvovať ďalšiu odbornú prípravu, ktorá nie je nevyhnutná, a že sa bude riadne brať do úvahy ich ekvivalentná odborná prax.

EÚ bude takisto dôkladne monitorovať transpozíciu acquis a zavedenie nevyhnutných administratívnych štruktúr. Počas monitorovacieho procesu bude EÚ poskytovať Slovensku poradenstvo k opatreniam potrebným na zabezpečenie úplného súladu tejto oblasti acquis do času vstupu. 

Občianske práva

Právo na pobyt

EÚ berie na vedomie, že Slovensko považuje svoju legislatívu za  čiastočne zosúladenú s acquis. Bude potrebné prijať ďalšie novely nového zákona o pobyte cudzincov na území Slovenskej republiky, ktorý nadobudne účinnosť v roku 2002, aby bolo možné úplné uplatňovanie  acquis.

Volebné práva

EÚ berie na vedomie, že súlad so smernicami o volebných právach bude zabezpečený dňom vstupu.

Gravierovej pravidlo

EÚ berie na vedomie vyhlásenie Slovenska, že úplný súlad s Gravierovej pravidlom bude dosiahnutý po vstupe novelizáciou zákona o vysokých školách. EÚ podporuje Slovensko v prijatí  novely čo najskôr, aby  sa od dátumu vstupu zabezpečil účinný súlad s touto časťou acquis. 

Slobodný pohyb pracovníkov

EÚ zdôrazňuje, že sloboda pohybu sa týka nielen ekonomickej ale aj sociálnej a kultúrnej integrácie migrujúcich pracovníkov a ich rodín v hostiteľských členských štátoch.

EÚ berie na vedomie údaje o trendoch v migrácii poskytnuté Slovenskom a informáciu, že Slovensko považuje rozsah medzinárodnej migrácie za zanedbateľný. Takisto berie na vedomie Slovenskom poskytnutú informáciu, v ktorej je odhadnutý počet cezhraničných dochádzajúcich pracovníkov, ktorí denne alebo týždenne dochádzajú za prácou do Rakúska.

EÚ berie na vedomie, že Slovensko bude odo dňa vstupu v plnom rozsahu uplatňovať acquis v oblasti slobodného pohybu pracovníkov. 

EÚ berie na vedomie, že pripravovaný zákon o štátnej službe bude podľa Slovenska definovať požiadavku štátnej príslušnosti v zmysle článku 39 Zmluvy o založení ES, v súlade s acquis.

EÚ berie na vedomie, že Slovensko si želá zachovať ustanovenia o štátnej príslušnosti v súvislosti so špecifickými činnosťami verejnej služby, konkrétne ide o činnosti zahŕňajúce výkon funkcie verejného činiteľa a preberanie verejnej zodpovednosti za zabezpečenie verejného záujmu štátu (tí, ktorí sú oprávnení používať pri výkone služby štátne symboly). Toto sa týka notárov a advokátov, ktorých činnosti sú spojené s výkonom funkcie verejného činiteľa. EÚ bude pokračovať v monitorovaní tejto záležitosti. 

EÚ berie na vedomie predpokladané úpravy základných opatrení pokrývajúcich oblasť slobodného pohybu osôb.

EÚ opätovne zdôrazňuje politickú a praktickú dôležitosť tejto oblasti acquis a poznamenáva, že oblasť slobodného pohybu pracovníkov je citlivá.

Preto s ohľadom na citlivosť tejto záležitosti a nedostatok spoľahlivých odhadov o budúcich pohyboch pracovnej sily EÚ považuje prechodné opatrenia pre plynulú liberalizáciu pohybu pracovníkov za potrebné. EÚ preto navrhuje nasledovné opatrenia:

-	súčasné členské štáty budú pokračovať v uplatňovaní vnútroštátnych opatrení, pokiaľ ide o právo pracovať pre slovenských štátnych príslušníkov. V tomto kontexte môže ktorýkoľvek súčasný členský štát zaviesť v rámci svojho vnútroštátneho práva väčšiu slobodu pohybu pracovníkov, ako je v súčasnosti, vrátane slobodného prístupu na trh práce. Súčasné bilaterálne zmluvy budú naďalej platiť a môžu byť ďalej rozvíjané. Prístup slovenských štátnych príslušníkov na trh práce súčasných členských štátov EÚ nemôže byť viac obmedzovaný ako v čase podpísania zmluvy o pristúpení. Dodatočne súčasné členské štáty zavedú preferenciu pre slovenských štátnych príslušníkov voči pracovnej sile z nečlenských štátov EÚ (préférence communautaire). Komisia bude pravidelne dôkladne sledovať vývoj na trhu práce, hlavne v ktoromkoľvek členskom štáte uplatňujúcom reštriktívne opatrenia na trhu práce.
-	pred koncom druhého roku po vstupe Slovenska sa vypracuje prehľad fungovania vnútroštátnych opatrení na základe správy komisie pre radu. Po vypracovaní tohto prehľadu, najneskôr však do dvoch rokov po vstupe Slovenska do EÚ, by súčasné členské štáty mali oboznámiť komisiu o tom, či majú v úmysle pokračovať v uplatňovaní vnútroštátnych opatrení alebo či majú v úmysle od daného termínu uplatňovať acquis. Pri absencii takéhoto oznámenia sa bude uplatňovať acquis. 
-	na požiadanie Slovenska sa môže vypracovať ďalší prehľad. Uplatní sa vyššie uvedená procedúra;
-	päť rokov po vstupe Slovenska môže súčasný členský štát uplatňujúci vnútroštátne opatrenia v prípade vážnej nerovnováhy na trhu práce  alebo  hrozby takejto nerovnováhy po riadnom oboznámení komisie predĺžiť svoje opatrenia o maximálne dva roky. Pri absencii takéhoto oboznámenia sa bude uplatňovať acquis;
-	ktorýkoľvek súčasný členský štát uplatňujúci acquis môže uplatniť ochrannú klauzulu až do konca sedemročného obdobia po vstupe Slovenska do EÚ. Ochranná klauzula môže byť založená na modely alebo variante bývalého článku 20 Nariadenia rady (EHS) č. 1612/68 z 15. októbra 1968 o slobode pohybu pre pracovníkov v rámci spoločenstva. Počas obdobia, kedy môžu byť uplatnené ochranné opatrenia, členské štáty môžu v nevyhnutných a výnimočných prípadoch pozastaviť plné uplatňovanie acquis, čo musí byť doložené následným zdôvodňujúcim oznámením pre komisiu. Členské štáty vydávajúce pracovné povolenia pre slovenských štátnych príslušníkov počas tohto obdobia v tom budú automaticky pokračovať naďalej.
-	k záverečnému aktu zmluvy o pristúpení bude doložená deklarácia obsahujúca vyhlásenie, že súčasné členské štáty sa budú usilovať o umožnenie rozšíreného prístupu na trh práce prostredníctvom ich vnútroštátneho práva s cieľom urýchliť aproximáciu acquis.

Špecifický prípad dochádzajúcich alebo cezhraničných pracovníkov podlieha takisto vyššie uvedeným opatreniam a počas prechodného obdobia sa naň môžu vzťahovať vnútroštátne opatrenia. 

V kontexte slobody pohybu pracovníkov sa nebudú uplatňovať žiadne komplexné prechodné obdobia vo vzťahu k poskytovaniu služieb (vrátane samostatne zárobkovo činných osôb so skutočným právnym postavením, poskytovateľov služieb, a  pod.), ani pre žiadnu inú kategóriu osôb. Avšak počas obdobia, kedy bude Nemecko a Rakúsko uplatňovať vnútroštátne opatrenia v oblasti slobodného pohybu slovenských pracovníkov, môžu tieto štáty po oboznámení komisie dodatočne uplatniť opatrenia na riešenie vážnych nerovnováh alebo takýchto hrozieb v špecifických citlivých odvetviach služieb na ich trhoch práce, ktoré by mohli vzniknúť v určitých regiónoch v dôsledku cezhraničného poskytovania služieb (ako je definované v článku 1 smernice č. 96/71/ES) spoločnosťami so sídlom na Slovensku, ktoré zahŕňajú dočasný pohyb pracovníkov, ktorých právo pracovať v Rakúsku a v Nemecku podlieha vnútroštátnym opatreniam. Slovensko má v prílohe k tejto pozícii priložený zoznam služieb , ktoré môžu podliehať vyššie uvedeným opatreniam, tak, ako bol poskytnutý Rakúskom a Nemeckom, s cieľom zahrnúť tento zoznam po dohode do zmluvy o pristúpení. 

Slovensko môže na štátnych príslušníkov určitého súčasného členského štátu uplatniť svoje vnútroštátne opatrenia, ktoré sú ekvivalentné opatreniam uplatneným v tomto členskom štáte voči Slovensku v kontexte vyššie uvedených opatrení v slobodnom pohybe pracovníkov a poskytovaní služieb. Pokiaľ súčasný členský štát uplatňuje vnútroštátne opatrenia voči štátnym príslušníkom určitého nového členského štátu, môže Slovensko uplatňovať vyššie uvedené ochranné opatrenia vo vzťahu k novým členským štátom, s výnimkou Cypru a Malty. Vnútroštátne opatrenia oboch strán - súčasného členského štátu a Slovenska nebudú (kvalitatívne) zaostávať za súčasným stavom. 

Členské štáty a Slovensko sa budú prostredníctvom vnútroštátneho práva usilovať o liberalizáciu vzájomného prístupu  ich štátnych príslušníkov na ich trhy práce ešte pred vstupom. 

V kontexte vyššie uvedených opatrení majú slovenskí štátni príslušníci s trvalým pobytom a zamestnaním na území určitého členského štátu nárok na rovnaké zaobchádzanie ako štátni príslušníci tohto členského štátu v oblasti pracovných podmienok, odmeňovania, atď., ale  nie v oblasti prístupu na trh práce iného členského štátu. Štátni príslušníci iných členských štátov s trvalým pobytom a zamestnaním na Slovensku budú mať v oblasti pracovných podmienok, mzdy, atď., nárok na  rovnaké zaobchádzanie ako slovenskí štátni príslušníci.

Vo všetkých prípadoch, kedy bude implementácia acquis dočasne odložená počas platnosti prechodných opatrení, členovia rodiny pracovníka, ktorý v čase vstupu už bude bývať na území členského štátu alebo Slovenska, budú mať právo usadiť sa s takýmto pracovníkom a budú mať okamžite prístup na trh práce tohto členského  štátu. Členom rodiny pracovníka, ktorý začal pracovať v členskom štáte neskôr, budú prináležať progresívne práva, v súlade s vyššie uvedenými všeobecnými opatreniami.

Na slovenských migrujúcich pracovníkov a ich rodiny, ktorí majú trvalé bydlisko a zamestnanie v inom členskom štáte alebo na migrujúcich pracovníkov z iných členských štátov a ich rodiny s trvalým bydliskom a zamestnaním na Slovensku, sa nemôžu vzťahovať reštriktívnejšie opatrenia, ako na štátnych príslušníkov tretích krajín, ktorí majú trvalé bydlisko a pracujú v tomto členskom štáte alebo na Slovensku. Naviac pri uplatňovaní princípu „préférence commuanutaire“ sa s migrujúcimi pracovníkmi z tretích krajín s trvalým pobytom a zamestnaním na Slovensku nemôže  zaobchádzať výhodnejšie ako so slovenskými štátnymi príslušníkmi.

EURES

EÚ berie na vedomie informácie poskytnuté Slovenskom, týkajúce sa prípravy na zapojenie sa do siete EURES, najmä jazykovej a odbornej prípravy personálu a budovania vnútorného a externého komunikačného prepojenia a s ohľadom na zabezpečenie práva na doplnkové dôchodkové poistenie zamestnaných osôb a samostatne zárobkovo činných osôb pohybujúcich sa v rámci spoločenstva. 

EÚ berie na vedomie, že podľa Slovenska oblasť doplnkového dôchodkového poistenia upravuje zákon o doplnkovom dôchodkovom poistení v znení jeho novely účinnej od 1. 1. 2001. EÚ poznamenáva, že bude monitorovať jeho efektívny súlad so smernicou č. 98/49/ES.

Koordinácia systémov sociálneho zabezpečenia

EÚ berie na vedomie, že Slovensko predloží svoj návrh vstupov do príloh nariadení (EHS) 1408/71 a (EHS) 574/72 do apríla 2001. EÚ potvrdzuje, že príprava týchto materiálov sa uskutoční v Správnej komisii pre migrujúcich pracovníkov, a  dosiahnuté výsledky budú v neskoršom období zahrnuté do negociačného procesu. 

EÚ berie na vedomie, že akceptovanie acquis v tejto oblasti znamená, že Slovensko bude po vstupe pripravené plne uplatniť jeho mechanizmus a pravidlá. A naviac, Slovensko po vstupe vytvorí nevyhnutné podmienky na uplatňovanie nariadení (EHS) 1408/71 a (EHS) 574/72. EÚ berie na vedomie potvrdenie Slovenska, že si je vedomé a schopné znášať náklady vyplývajúce z uplatňovania nariadení o koordinácii sociálneho zabezpečenia. 

EÚ berie na vedomie popis častí slovenského systému sociálneho zabezpečenia. Berie na vedomie, že v predvstupovom období Slovensko bude klásť dôraz na budovanie administratívnych štruktúr takým spôsobom, aby boli nevyhnutné inštitucionálne, administratívne a ľudské zdroje pripravené  implementovať acquis v tejto oblasti k dátumu vstupu do EÚ.

EÚ berie na vedomie poskytnuté informácie o stave a obsahu všetkých uzavretých bilaterálnych zmlúv. 

EÚ poznamenáva, že v tomto štádiu podľa dohody o vyššie uvedených opatreniach o slobodnom pohybe pracovníkov, táto kapitola nevyžaduje žiadne ďalšie vyjednávania.. Bude pokračovať monitorovanie pokroku v prijímaní a uplatňovaní acquis počas negociácií, najmä vzhľadom na dodržiavanie implementačného kalendára a ďalších opatrení zameraných na efektívne vymáhanie acquis. Pokiaľ ide o vzájomné uznávanie kvalifikácií, EÚ bude dôkladne monitorovať súlad Slovenska so sektorovými smernicami. Bude osobitne monitorovať situáciu jednotlivcov, ktorí nadobudli svoju odbornú kvalifikáciu pred harmonizáciou. Od Slovenska sa očakáva, že prijme opatrenia na zabezpečenie toho, aby všetci jeho odborníci spĺňali požiadavky ustanovené v smerniciach, aby mohli po vstupe profitovať z profesijného uznávania kvalifikácií v EÚ. Konečné hodnotenie súladu slovenskej legislatívy a politík s acquis a jeho efektívneho vykonávania môže byť vykonané iba po prijatí novej legislatívy a v neskoršom štádiu rokovaní. Zvláštnu pozornosť je potrebné venovať prepojeniu s inými negociačnými kapitolami, obzvlášť s kapitolami týkajúcimi sa ostatných slobôd, ako je slobodný pohyb tovaru, sloboda poskytovania služieb a slobodný pohyb kapitálu, ako aj s kapitolou dopravná politika, sociálna politika a zamestnanosť a spolupráca v oblasti spravodlivosti a vnútorných vecí. Dodatočne ku všetkým informáciám, ktoré EÚ môže požadovať na rokovania v tejto kapitole a ktoré majú byť poskytnuté pre  konferenciu, EÚ vyzýva Slovensko, aby Asociačnej rade pravidelne poskytovalo podrobné písomné informácie o pokroku v prijímaní a implementovaní „acquis“.

So zreteľom na vyššie uvedené sa EÚ môže vrátiť k tejto kapitole v ktoromkoľvek vhodnom momente.

Naviac, EÚ pripomína, že v priebehu obdobia medzi 1. januárom 2000 a uzavretím negociácií môže byť prijaté nové acquis.

PRÍLOHA
Rakúsko |
Sektor | 45. 1-4 NACE, odvetvia spojené so stavebníctvom z prílohy k smernici o vysielaní pracovníkov (96/71/ES)
Stavebníctvo vrátane príbuzných odvetví | 26.7 Sekanie, tvarovanie a finálne opracovávanie kameňa
| 28.11 Výroba kovových konštrukcií a častí konštrukcií
| 01.41.01 Záhradnícke služby
Čistiace služby | 74.10 Priemyselné čistenie

Sociálna práca

85.32 Sociálna práca a poskytovanie terénnych služieb bez ubytovania (prepravná, stravovacia služba, atď.)
85.14.02 Domáca opatrovateľská služba

Iné služby | 74.60.01 Bezpečnostné služby
Nemecko |
Sektor |

Stavebníctvo

Činnosti uvedené v prílohe k smernici o vysielaní pracovníkov v rámci poskytovania služieb (96/71/ES) a činnosti opísané v bode 45.1 – 4 (NACE)

Stavebníctvo vrátane príbuzných odvetví

Čistiace služby | 74.70 (NACE) Priemyselné čistenie
Iné služby | 74.84 (NACE) Iba činnosti interiérových dizajnérov

NACE: Nariadenie komisie (ES) 761/93 o štatistickej klasifikácii ekonomických činností v rámci Európskeho spoločenstva.